**Informacija apie priimtą sprendimą dėl planuojamos ūkinės veiklos – AB Kaišiadorių paukštynas modernizavimo ir gamybinių pajėgumų didinimo Paukštininkų g. 15A, 16 Kaišiadoryse – leistinumo poveikio aplinkai požiūriu**

 **1. Planuojamos ūkinės veiklos užsakovas**

 AB Kaišiadorių paukštynas,Paukštininkų g. 15, 56500 Kaišiadorys, tel. (8 650) 722 72, faks. (8 346) 523 10.

 **2. Poveikio aplinkai vertinimo dokumentų rengėjas**

UAB „Sweco Lietuva”, V. Gerulaičio g. 1, 08200 Vilnius, tel. (8 5) 219 6573, faks. (8 5) 261 7507.

  **3. Planuojamos ūkinės veiklos pavadinimas**

AB Kaišiadorių paukštynas modernizavimas ir gamybinių pajėgumų didinimas.

Planuojamos ūkinės veiklos (toliau – PŪV) metu numatoma:

* padidinti broilerių auginimo pajėgumus;
* įrengti naują skerdyklą;
* padidinti mėsos perdirbimo pajėgumus;
* padidinti esamų pirminių nuotekų valymo įrenginių (toliau – NVĮ) pajėgumus ir įdiegti biologinę valymo grandį;
* atitinkamai padidinti susijusių veiklų (šilumos gamybos, vandens išgavimo, nuotekų dumblo tvarkymo, mėšlidės, utilizacijos cecho) pajėgumus.

PŪV atitinka Lietuvos Respublikos planuojamos ūkinės veiklos poveikio aplinkai vertinimo įstatymo (redakcija iki 2017-10-31) (toliau – PAV įstatymas) 1 priedo 1.2 papunktyje nurodytą veiklą – intensyvus naminių paukščių auginimas (jeigu yra daugiau kaip 85 000 vietų broileriams, 60 000 vietų vištoms), kuriai vadovaujantis PAV įstatymo 3 straipsnio 2 dalies 1 punktu turi būti atliktas poveikio aplinkai vertinimas (toliau – PAV).

Taip pat PŪV atitinka PAV įstatymo 2 priedo 7.8 papunktyje nurodytą veiklą – skerdyklų įrengimas (kai gamybos pajėgumas – daugiau kaip 10 tonų skerdienos per parą); 2 priedo 7.10 papunktyje nurodytą veiklą – mėsos ar žuvų perdirbimas (kai gamybos pajėgumas – daugiau kaip 5 tonos per parą); 2 priedo 11.3.3. papunktyje nurodytą veiklą – pramoninių nuotekų valymo įrenginių įrengimas; 2 priedo 11.4. papunktyje nurodytą veiklą – vandenvalos įrenginių dumblo ar kitokio užteršto dumblo utilizavimo ar saugojimo įrenginių įrengimas; 2 priedo 2.5 papunktyje nurodytą veiklą – giluminių gręžinių (geoterminių, vandens tiekimo, mineralinio vandens gavybos ir kt., išskyrus gręžinius, skirtus grunto stabilumui tirti) įrengimas; 2 priedo 7.1 papunktyje nurodytą veiklą – augalinių ar gyvulinių riebalų bei aliejaus gamyba (kai gamybos pajėgumas – daugiau kaip 5 tonos per parą).

**4. Planuojamos ūkinės veiklos vieta**

Kauno apskr., Kaišiadorių r. sav., Kaišiadorių m. sen., Kaišiadorių m., Paukštininkų g. 15A, 16, žemės sklypas kad. Nr. 4918/0001:4 ir kad. Nr. 4918/0001:60.

**5. Planuojamos ūkinės veiklos aprašymas**

AB Kaišiadorių paukštynas ūkinės veiklos vykdymui turi nustatyta tvarka išduotą Taršos integruotos prevencijos ir kontrolės leidimą Nr. 4/25 (toliau – TIPK leidimas). UAB „Ekometrija“ 2016 m. atliko AB Kaišiadorių paukštynas stacionarių aplinkos oro teršimo šaltinių bei iš jų išmetamųjų teršalų inventorizaciją ir parengė ataskaitą (toliau – Inventorizacijos ataskaita). Esamos padėties aprašymas PAV ataskaitoje pateiktas remiantis galiojančiu TIPK leidimu ir Inventorizacijos ataskaita.

PAV ataskaitoje pateiktas su AB Kaišiadorių paukštynas modernizavimu ir gamybinių pajėgumų didinimu susijusių technologinių procesų apibūdinimas ir PŪV galimo poveikio aprašymas.

***Broilerių auginimo pajėgumų padidinimas.***

AB Kaišiadorių paukštynas šiuo metu yra: 33 fermos po 29 000 broilerių vietų ir 9 fermos po 20 000 broilerių vietų (1 137 000 broilerių vietų) ir 18 fermų po 7 000 vištų dedeklių (126 000 vištų). Įgyvendinus PŪV, AB Kaišiadorių paukštynas bus: 33 pastatai po 33 000 broilerių vietų ir 9 pastatai po 26 000 broilerių vietų, 6 nauji pastatai po 26 000 broilerių vietų, 18 pastatų po 28 000 broilerių vietų planuojama vietoje esamų 18 dedeklių fermų ir 4 nauji pastatai po 35 000 broilerių vietų. Iš viso: 2 123 000 broilerių vietų.

***Naujos skerdyklos įrengimas.***

 AB Kaišiadorių paukštynas šiuo metu esančios skerdyklos pajėgumas 4 000 vnt./val. Įgyvendinus PŪV, AB Kaišiadorių paukštynas esamos skerdyklos pajėgumai išliks nepakitę arba įrengimai bus perderinti didesnių paukščių - vištų dedeklių skerdimui (1 000 vnt./val.). Papildomai įrengta 25 000 vnt./val. (1050 t/d) pajėgumo skerdykla.

***Padidinti mėsos perdirbimo pajėgumų padidinimas.***

 Įgyvendinus PŪV AB Kaišiadorių paukštynas planuojamas mėsos perdirbimo pajėgumas 529,73 t/d. Esamo mėsos perdirbimo cecho pajėgumas padidinamas iki 23,73 t/d. Projektuojamo mėsos perdirbimo cecho pajėgumas 506 t/d.

***Esamų pirminių nuotekų valymo įrenginių pajėgumų padidinimas ir įdiegti biologinės valymo grandies įdiegimas.***

 AB Kaišiadorių paukštynas šiuo metu yra pirminiai uždaro tipo nuotekų valymo įrenginiai (1 200 m3/d našumo flotatorius). Valytos nuotekos išleidžiamos į miesto nuotekų tinklus. Įgyvendinus PŪV, esami NVĮ bus išplėsti, padidinant pirminio valymo grandies našumus ir įdiegiant biologinio valymo grandį ir projektinį valyklos pajėgumą padidinant iki 6 900 m3/d. NVĮ planuojama įrengti per tris etapus – atsižvelgiant į didėsiantį nuotekų kiekį didinant nuotekų valymo įrenginių pajėgumą: I etapas – 2300 m3/d, II – 4600 m3/d, III – 6900 m3/d. Išvalytas nuotekas numatoma išleisti į paviršinius vandens telkinius (aplinką) į Dumsės upę, o iš jos į Lomenos upę.

***Susijusių veiklų (šilumos gamybos, vandens išgavimo, nuotekų dumblo tvarkymo, mėšlidės, utilizacijos cecho) atitinkamas pajėgumų didinimas.***

AB Kaišiadorių paukštynas šiuo metu yra įrengta 12 000 m3 mėšlidė, kurioje laikomas mėšlas ir nuotekų dumblas. Įgyvendinus PŪV, AB Kaišiadorių paukštynas planuojama esamos mėšlidės nenaudoti mėšlo kaupimui ir įrengti naują 24 000 m3 mėšlidę bei 2 000 m3 paukštidžių plovimo nuotekų (srutų) lagūną.

PAV ataskaitoje nurodyta, kad PŪV metu susidarys apie 22 238 t mėšlo per metus Mėšlas bus tvarkomas analogiškai kaip ir šiuo metu AB Kaišiadorių paukštynas tvarkomas mėšlas: maišomas su nuotekų valymo dumblu ir parduodamas kaip organinės trąšos. Šaltuoju metų laiku, kai organinių trąšų pardavimai sumažėję ir pardavimai vykdomi tik su tais ūkio subjektais, kurie turi įsirengę nuosavus mėšlo kaupimo/laikymo įrenginius (mėšlides), susidarantis organinių trąšų kiekis bus sandėliuojamas naujoje mėšlidėse. Prasidėjus tręšimo sezonui, šaltuoju periodu sukauptos trąšos, pagal sutartis parduodamos ūkininkams vadovaujantis Mėšlo ir srutų tvarkymo aplinkosaugos reikalavimų aprašo, patvirtinto Lietuvos Respublikos aplinkos ministro ir Lietuvos Respublikos žemės ūkio ministro 2005 m. liepos 14 d. įsakymu Nr. D1-367/3D-342 „Dėl mėšlo ir srutų tvarkymo aplinkosaugos reikalavimų aprašo patvirtinimo“, reikalavimais.

PAV ataskaitoje nurodyta, kad nauja mėšlidė planuojama kaip atsarginis, tačiau būtinas objektas, vykdant intensyvaus paukščių auginimo veiklą, kurios metu neišvengiamai susidarys šalutinis produktas – paukščių mėšlas. Siekiant pačių aukščiausių biosaugos rodiklių ir ligų rizikos prevencijos, planuojamos veiklos užsakovas yra suinteresuotas, kad mėšlo kaupimo įrenginiuose būtų laikomas labai nedidelis mėšlo kiekis, arba mėšlas būtų nelaikomas visai. Šiuo metu, veiklos vykdytojas įgyvendina paukščių mėšlo tiesioginio perdavimo iš paukštidžių ūkininkams projektą, išvengiant laikino mėšlo mėšlidėje sandėliavimo.

Įdiegus NVĮ biologinę grandį bus įrengtas nuotekų valymo dumblo ir paukštidžių plovimo nuotekų pūdymo įrenginys su biodujų jėgaine. Avariniais atvejais biodujos bus sudeginamos fakele.

AB Kaišiadorių paukštynas vandenį ūkinėms reikmėms išgauna iš 3 požeminio vandens gręžinių, esančių Paukštininkų g. 15 A sklype. Esamuose gręžiniuose numatomas iki 150 m3/val. vandens išgavimas. Išgautas vanduo filtruojamas vandens gerinimo įrenginiuose. Kartu su naujos skerdyklos statyba, įmonės teritorijoje, numatomas ir naujų gręžinių, iki 300 m3/val. pajėgumo įrengimas, vandens gerinimo įrenginių statyba. Vandenvietės, susidedančios iš esamų gręžinių, įrengtų Paukštininkų g. 15 A sklype ir naujai planuojamų įrengti gręžinių Paukštininkų g. 16 planuojamas našumas – 450 m3/val.

AB Kaišiadorių paukštynas šiuo metu utilizacijos ceche pagaminama 9,76 t/d šalutinių gamybos produktų ir 0,4 t/d riebalų. Įgyvendinus PŪV, AB Kaišiadorių paukštynas esamame utilizacijos ceche bus perdirbama iki 29,16 t/d šalutinių gamybos produktų. Projektuojamo utilizacijos cecho technologinis procesas bus analogiškas kaip ir esamo utilizacijos cecho. Įgyvendinus PŪV AB Kaišiadorių paukštynas naujo utilizacijos cecho pajėgumai 162 t/d šalutinių gamybos produktų.

Taip pat numatomas 9 MW našumo biokuro katilinės įrengimas. Katilinė bus kūrenama biokuru. Metinis kuro sunaudojimas 40 000 t/m. Katilinės naudingo veikimo koeficientas (NVK) su kondensaciniu ekonomaizeriu - 98%.

***Informacija apie PŪV gretimybes***

AB Kaišiadorių paukštynas savo veiklą vykdo žemės sklype kad. Nr. 4918/0001:4, Paukštininkų g. 15A, kurio paskirtis – žemės ūkio, naudojimo būdas – specializuotų sodininkystės, gėlininkystės, šiltnamių, medelynų it kitų specializuotų ūkių žemės sklypai, adresu Paukštininkų g. 15A, Kaišiadorys ir žemės sklype kad. Nr. 4918/0001:60, kurio paskirtis – žemės ūkio, naudojimo būdas – kiti žemės ūkio paskirties žemės sklypai, adresu Paukštininkų g. 16, Kaišiadorys. PŪV bus vykdoma toje pačioje AB Kaišiadorių paukštynas teritorijoje, kurioje šiuo metu jau vykdoma analogiška veikla.

PŪV teritorija yra vakarinėje Kaišiadorių miesto dalyje, 2,4 km atstumu nuo miesto centro. Šiaurinę sklypo dalį riboja geležinkelio kelias, pietinę – Triliškių miškas ir sodų bendrija „Baltasis berželis“, rytinę – Triliškių miškas, vakarinę – UAB „Girelės paukštynas“ ir Mažosios Juodiškės kaimas. Teritoriją per sąlyginį centrą į dvi dalis dalija Paukštininkų g.

PŪV teritorija pietvakarių kryptimi ribojasi su UAB „Girelės paukštynas“ teritorija, pietrytinėje dalyje ribojasi su sodų bendrija „Baltasis berželis“. Vakarinėje dalyje AB Kaišiadorių paukštynas ribojasi su Mažųjų Juodiškių kaimu. Artimiausia gyvenamoji aplinka (gyvenamosiose teritorijose (sklypuose) esantys namai ar gyvenamosios paskirties pastatai) nuo AB Kaišiadorių paukštynas žemės sklypo ribų nutolusi apie 32–365 m atstumu. Artimiausi visuomeninės paskirties pastatas nutolę apie 1,2 km atstumu.

Šiaurinėje dalyje nuo AB Kaišiadorių paukštynas žemės sklypo ribos iki artimiausio gyvenamosios paskirties namo, esančio nesuformuotame žemės sklype adresu Paukštininkų g. 6A, Kaišiadorys, ~32 m, nuo projektuojamos mėšlidės šis namas nutolęs ~150 m. Rytinėje dalyje nuo PŪV sklypo ribos iki artimiausio gyvenamosios teritorijos naudojimo būdo žemės sklype esančio neįregistruoto namo, adresu Paukštininkų g. 6, Kaišiadorys, yra apie 65 m atstumas. Vakarinėje dalyje nuo PŪV sklypo ribos iki artimiausio gyvenamosios teritorijos naudojimo būdo žemės sklype esančio neįregistruoto namo Mažųjų Juodiškių k. (adresas nesuteiktas) atstumas apie 82 m.

Planuojamos ūkinės veiklos sklypai nepatenka į saugomas gamtines teritorijas ir su jomis nesiriboja, todėl neigiamas poveikis šioms teritorijoms PŪV įgyvendinimo ir veiklos metu nenumatomas. Artimiausios Europos ekologinio tinklo „Natura 2000“ saugomos teritorijos: Buveinių apsaugai svarbi teritorija (toliau – BAST teritorija) – Būdos ir Pravieniškių miškai (LTKAI0005) ir Paukščių apsaugai svarbi teritorija (toliau – PAST teritorija) – Būdos-Pravieniškių miškai (LTKAIB006), nuo PŪV vietos nutolę apie 0,250 km atstumu vakarų kryptimi. Būdos botaninis zoologinis draustinis nuo PŪV vietos nutolęs apie 0,250 km vakarų kryptimi, Būdos – Pravieniškių miškų biosferos poligonas nuo PŪV vietos nutolęs apie 0,215 km vakarų kryptimi, Strošiūnų kraštovaizdžio draustinis ir Strošiūnų teriologinis draustinis nuo PŪV vietos nutolę apie 4,740 km atstumu pietryčių kryptimi.

Planuojamos ūkinės veiklos sklypas nepatenka į kultūros paveldo teritorijas, jų apsaugos zonas ir su jomis nesiriboja, todėl neigiamas poveikis šioms teritorijoms PŪV įgyvendinimo ir veiklos metu nenumatomas.

PŪV teritorijai artimiausi Kultūros vertybių registre registruoti objektai **–** Paminklas žuvusiems kariams (unikalus objekto kodas – 20182) nuo PŪV vietos nutolęs apie 1,17 km atstumu; Antrojo pasaulinio karo Sovietų Sąjungos karių palaidojimo vieta (unikalus objekto kodas – 10883) nuo PŪV vietos nutolęs nutolusi apie 1,17 km atstumu pietryčių kryptimi ir Kompozitoriaus, profesoriaus, kunigo Teodoro Brazio ir visuomenės veikėjo kunigo Stanislovo Kiškio kapai (unikalus objekto kodas – 10884) nuo PŪV vietos nutolę apie 2,51 km atstumu šiaurės kryptimi.

Pagal Specialiųjų žemės ir miško naudojimo sąlygų, patvirtintų Lietuvos Respublikos Vyriausybės 1992 m. gegužės 12 d. nutarimu Nr. 343 „Dėl Specialiųjų žemės ir miško naudojimo sąlygų patvirtinimo“ 73 punktą, AB Kaišiadorių paukštynas objekto veiklai jau yra nustatyta normatyvinė 1000 m sanitarinės apsaugos zona (toliau – SAZ), apimanti 11319493,73 m2 plotą, kuri nurodyta Kaišiadorių rajono savivaldybės teritorijos bendrajame plane, patvirtintame Kaišiadorių rajono savivaldybės tarybos 2010 m. sausio 28 d. sprendimu Nr. V17-1 ir Kaišiadorių miesto teritorijos bendrajame plane, patvirtintame Kaišiadorių r. sav. tarybos 2010 m. lapkričio 25 d., sprendimu Nr. V17-335 (toliau – Bendrieji planai) Vadovaujantis minėtais teritorijų planavimo dokumentais, pietinė PŪV teritorijos dalis ir rytinis teritorijos pakraštys patenka į gamtinio karkaso teritoriją. Į PŪV žemės sklypus patenka valstybinės reikšmės miškų plotai. Žemės sklypuose numatyti miško naudojimo apribojimai. Planuojamoje teritorijoje nutiesta gatvė, kuria servituto teise galima pravažiuoti arba praeiti pėsčiomis iki sodininkų bendrijos „Baltasis berželis“ žemės sklypo.

Pagal PAV ataskaitoje pateiktą informaciją PŪV neprieštarauja PŪV teritorijoje parengtiems teritorijų planavimo dokumentams. Statomų statinių zona nėra numatyta gamtinio karkaso teritorijoje.

***Informacija apie atliekų susidarymą ir tvarkymą***

Įgyvendinus PŪV biokuro katilinėse susidarys pelenai (407,5 t/metus), broilerių auginimo metu susidarys plastikinių pakuočių atliekos (4,5 t/metus) ir stiklo pakuočių atliekos (0,2 t/metus), projektuojamoje skerdykloje susidarys plastikinių pakuočių atliekos (114 t/metus) ir popieriaus–kartono pakuočių atliekos (330 t/metus), pelenai iš rūkyklų (18 t/metus). Plastikinių pakuočių atliekos, stiklo pakuočių atliekos, popieriaus–kartono pakuočių atliekos bus perduodamos atliekų tvarkytojams, turintiems teisę tvarkyti šias atliekas.

 Įrengus biologinius nuotekų valymo įrenginius susidarys dideli nuotekų dumblo kiekiai (15 809 t/metus sausos medžiagos (SM)). Planuojama nuotekų valymo dumblą panaudoti biodujų gamybai tai ženkliai sumažins nuotekų dumblo kiekį (iki 2 996 t/metus SM). Nuotekų dumblas po biodujų gamybos ir pelenai iš katilinių gali būti maišomi su paukščių mėšlu ir po to panaudojami kaip trąšos, tiesiogiai naudojami kaip trąšos ar mineralinių medžiagų šaltinis ar perduodami atliekų tvarkytojams kaip atliekos.

Vadovaujantis PAV ataskaitoje pateiktu nuotekų dumblo tyrimo protokolu (Lietuvos agrarinių ir miškų mokslų centro filialo Agrocheminių tyrimų laboratorija Analitinis skyrius 2017-04-10 tyrimo protokolas Nr. K 244) bei LR AM 2005 m. lapkričio 28 d. įsakymo Nr. D1-575 „Dėl Lietuvos aplinkos apsaugos normatyvinio dokumento LAND 20-2001 „Nuotekų dumblo naudojimo tręšimui reikalavimai“) AB Kaišiadorių paukštynas nuotekų dumblo bendrovės valymo įrenginiuose susidaręs nuotekų dumblas priklauso 1 kategorijai, todėl šis dumblas gali būti naudojamas laukams tręšti).

***Informacija apie PŪV poveikį aplinkos orui***

PAV ataskaitoje įvertinta PŪV tarša į aplinkos orą iš stacionarių ir mobilių taršos šaltinių (vertintas paukštidžių, mėsos perdirbimo, skerdyklos, utilizacijos, katilinės, valymo įrenginių, medienos apdirbimo ir mėšlidės išskiriami oro teršalai; teritorijoje naudojamo bei į teritoriją atvykstančio autotransporto sąlygojamas aplinkos oro užterštumas).

Esama situacija vertinta remiantis 2016 m. atlikta AB Kaišiadorių paukštynas Aplinkos oro taršos šaltinių ir iš jų išmetamų teršalų inventorizacijos ataskaita, per metus objekto į aplinkos orą išmetamas teršalų kiekis siekia 370 t.

Paukščių auginimo ir mėšlo tvarkymo metu susidarančių oro teršalų kiekiai paskaičiuoti EMEP/CORINAIR metodika (atnaujinta 2016 m) atsižvelgiant į planuojamą paukščių vietų skaičių 2 123 000.

Esamų šildymo įrenginių (katilinių) bei projektuojamų katilinių išmetamų teršalų kiekis paskaičiuotas naudojantis patvirtintomis metodikomis pagal numatomus sunaudoti kuro kiekius.

Projektuojamo utilizacijos cecho, naujų virimo-rūkymo kamerų išmetami teršalų kiekiai paskaičiuoti naudojantis esamų analogiškų taršos šaltinių duomenimis proporcingai įvertinant įrenginių pajėgumus. Projektuojamoje padėtyje esamas aplinkos oro taršos šaltinis Nr. 638 – mėšlidė panaikinamas, taršos šaltinių: virimo rūkymo ceche, stalių dirbtuvėse, mechaninėse dirbtuvėse, įmonės degalinėje ir mechaninėse remonto dirbtuvėse išmetamų teršalų kiekiai lieka nepakitę. Projektuojamoje padėtyje atsiranda 23 nauji taršos šaltiniai: 10 paukštidžių, naujos skerdyklos dujinė katilinė, naujas utilizacijos cechas, 8 virimo rūkymo kameros, biodujų katilas, biodujų fakelas, ir biokuro katilinė. Atsižvelgiantį tai, kad mėšlidėje susidarančių teršalų kiekiui mažinti numatomas probiotinių preparatų naudojimas, oro taršos vertinimui priimama, kad probiotinių preparatų naudojimas amoniako emisijas sumažins 25 %. Numatoma, kad bendras galimas išmesti teršalų kiekis sudarys apie 1390 t/metus.

Aplinkos oro teršalų sklaidos matematinis modeliavimas atliktas kompiuterinių programų paketu „ISC-AERMOD View”, AERMOD matematiniu modeliu, naudojant Lietuvos hidrometeorologijos tarnybos prie Aplinkos ministerijos pateiktus Kauno meteorologijos stoties 2010-2014 m. meteorologinius duomenis, kadangi PAV ataskaita pradėta rengti 2017 m. PŪV teritorijoje nustatytos šios didžiausios aplinkos oro teršalų koncentracijos nevertinant foninės taršos: amoniako 0,5 val. – 185,01 μg/m3 (0,93 ribinės vertės (toliau – RV)), acto rūgšties 0,5 val. – 13,11 μg/m3 (0,07 RV), aliuminio oksidų 0,5 val. – 2,18 μg/m3 (0,05 RV), azoto dioksido 1 val. – 87,99 μg/m3 (0,44 RV), azoto dioksido metų – 14,55 μg/m3 (0,36 RV), anglies monoksido 8 val. – 1159,69 μg/m3 (0,12 RV), fenolio 0,5 val. – 2,28 μg/m3 (0,23 RV), formaldehido 0,5 val. – 9,69 μg/m3 (0,10 RV), geležies junginių 24 val. – 1,71 μg/m3 (0,04 RV), kietųjų dalelių (KD10) paros – 43,48 μg/m3 (0,87 RV), kietųjų dalelių (KD10) metų – 28,36 μg/m3 (0,71 RV), kietųjų dalelių (KD2,5) metų – 14,18 μg/m3 (0,57 RV), lakiųjų organinių junginių 0,5 val. – 149,98 μg/m3, magnio oksidų 0,5 val. – 0,40 μg/m3 (0,001 RV), mangano oksidų 0,5 val. – 0,25 μg/m3 (0,03 RV), sieros anhidrido 1 val. – 342,97 μg/m3 (0,98 RV), sieros anhidrido 24 val. – 226,19 μg/m3 (1,81 RV), sieros vandenilio 0,5 val. – 22,68 μg/m3 (2,84 RV).

Įvertinus foninę taršą PŪV teritorijoje nustatytos šios didžiausios aplinkos oro teršalų koncentracijos: amoniako 0,5 val. – 3216,45 μg/m3 (16,08 RV), azoto dioksido 1 val. – 92,30 μg/m3 (0,46 RV), azoto dioksido metų – 19,43 μg/m3 (0,49 RV), anglies monoksido 8 val. – 1310,00 μg/m3 (0,13 RV), fenolio 0,5 val. – 2,28 μg/m3 (0,23 RV), kietųjų dalelių (KD10) paros – 66,96 μg/m3 (1,34), kietųjų dalelių (KD10) metų – 49,77 μg/m3 (1,24 RV), kietųjų dalelių (KD2,5) metų – 23,84 μg/m3 (0,95 RV), lakiųjų organinių junginių 0,5 val. – 149,98 μg/m3, mangano oksidų 0,5 val. – 0,25 μg/m3 (0,03 RV), sieros anhidrido 1 val. – 345,17 μg/m3 (0,99 RV), sieros anhidrido 24 val. – 228,39 μg/m3 (1,83 RV), sieros vandenilio 0,5 val. – 22,70 μg/m3 (2,84 RV).

Pagal PAV ataskaitoje pateiktą PŪV išmetamų teršalų sklaidos aplinkos ore matematinį modeliavimą nevertinant foninės taršos, PŪV teritorijoje nustatyta didžiausia sieros vandenilio 1 valandos, vidurkinio laiko intervalo koncentracija sudarė 284 %, sieros anhidrido 24 valandų koncentracija 181 %, 1 valandos – 98 % amoniako koncentracija – 93 % ribinės vertės gyvenamajai aplinkai. Kitų teršalų koncentracijos buvo mažesnės ir sudarė 0,1-87 % ribinės vertės gyvenamajai aplinkai. Didžiausią įtaką aukštoms sieros vandenilio koncentracijoms aplinkos ore turi projektuojamo ir esamo utilizacijos cechų emisijos (a.t.š. 053, 042), sieros anhidrido atveju esama šiaudais kūrenama katilinė (a.t.š. 045). Pažymėtina, kad aukštos sieros vandenilio ir sieros anhidrido susidaro įmonės sklypų teritorijoje, už sklypų ribos ribinės vertės nėra viršijamos. Ties AB Kaišiadorių paukštynas teritorijos (sklypų) riba sieros vandenilio 1 valandos, koncentracija sudarė 91 %, sieros anhidrido 24 valandų koncentracija – 12 % ribinės vertės gyvenamajai aplinkai.

Vertinant ir foninę taršą PŪV teritorijoje nustatyta didžiausia amoniako 1 valandos koncentracija sudarė 1608 %, sieros vandenilio 1 valandos – 284 %, sieros anhidrido 24 valandų – 183 %, 1 valandos – 99 %, kietųjų dalelių (KD10) 24 valandų – 134 %, metų – 124 %, ribinės vertės gyvenamajai aplinkai. Kitų teršalų koncentracijos buvo mažesnės ir sudarė 3 – 95 % ribinės vertės gyvenamajai aplinkai. Didžiausią įtaką aukštoms amoniako koncentracijoms aplinkos ore turi foninių taršos šaltinių UAB „Girelės paukštynas“ mėšlo džiovyklų (a.t.š. 610-612) ir projektuojamos mėšlidės (a.t.š. 710), sieros anhidrido atveju – esamos šiaudais kūrenamos katilinės (a.t.š. 045), kietųjų dalelių (KD10) atveju – UAB „Girelės paukštynas“ emisijos. Pažymėtina, kad aukštos amoniako, sieros vandenilio, sieros anhidrido, kietųjų dalelių susidaro UAB „Girelės paukštynas“ ir/ar AB Kaišiadorių paukštynas teritorijose (sklypuose) ir už sklypų ribos ribinės vertės nėra viršijamos. Ties AB Kaišiadorių paukštynas teritorijos (sklypų) riba amoniako 1 valandos koncentracija sudarė 97 %, sieros vandenilio 1 valandos – 91 %, kietųjų dalelių (KD10) 24 valandų – 46 %, metų – 45 % ribinės vertės gyvenamajai aplinkai.

Įvertinus PAV ataskaitoje pateiktus aplinkos oro teršalų sklaidos modeliavimo rezultatus, poveikis gyvenamajai aplinkai nenumatomas, nes didžiausios aplinkos oro teršalų koncentracijos bus PŪV sklypų ribose, o ties AB Kaišiadorių paukštynas teritorijos (sklypų) riba neviršys ribinių aplinkos oro užterštumo verčių.

***Informacija apie PŪV poveikį vandeniui***

Teritorija, kurioje bus vykdoma PŪV, į paviršinių vandens telkinių zonas ir pakrantės apsaugos juostas nepatenka. Artimiausias paviršinio vandens telkinys – upė Dumsė.

PŪV teritorijai artimiausios šiuo metu eksploatuojamos požeminio vandens vandenvietės yra: apie 2,0 km į pietryčius nuo įmonės nutolusi Kaišiadorių miesto I-oji vandenvietė; apie 5 km į pietryčius nuo įmonės esanti Stasiūnų gyvenvietės vandenvietė; apie 4,5 km į šiaurės rytus nuo įmonės Gudienos gyvenvietės vandenvietė; UAB „Girelės paukštynas“ vandenvietė; apie 0,45-0,8 km atstumu šiaurės rytų kryptimi pavieniai eksploataciniai gręžiniai (Nr.53180, 46558, 39171) atskiruose objektuose bei sodybose. Pagal PAV ataskaitoje pateiktą informaciją, AB Kaišiadorių paukštynas teritorija į artimiausių vandenviečių nustatytas apsaugos zonas nepatenka.

Šiaurės rytiniame PŪV teritorijos pakraštyje, greta Paukštininkų g. 15A įrengta požeminio vandens vandenvietė kurioje yra 3 gręžiniai. 2017 m. gegužės mėn. UAB „Artva“ atliko esamos AB Kaišiadorių paukštynas vandenvietės turimų požeminio vandens išteklių įvertinimą ir parengė vandenvietės apsaugos zonos projekto hidrogeologinę ataskaitą, kurios išvadas patvirtino Lietuvos geologijos tarnyba prie Aplinkos ministerijos. Minėtos ataskaitos išvadose konstatuota, kad šioje vandenvietėje turimi (galimi naudoti) vandens ištekliai sudaro 3600 m3/d. ir šių išteklių eksploatavimas nedarys neigiamo poveikio aplinkai ir kitiems požeminio bei paviršinio vandens šaltiniams. Vertinimu bei atliktu modeliavimu vandenvietei nustatyta apsaugos zona įregistruota Lietuvos geologijos tarnybos prie Aplinkos ministerijos duomenų bazėje.

Šiuo metu iš vandenvietės gręžinių per metus išgaunama apie 625495 m3, arba 71,449 m3/val.vandens (buitinėms reikmėms – 103767 m³/m., viščiukų girdymui – 55000 m³/m., gamybinėms reikmėms – 461270 m³/m. (inkubacijos cecho, produkcijos perdirbime, energetinėms reikmėms (aušinimui), sanitarijos ir higienos reikalavimams užtikrinti, statybos-remonto darbams, ūkio dalies reikmėms), paukštidžių plovimui – 5458 m³/m.).

 Įgyvendinus PŪV, numatomas AB Kaišiadorių paukštynas esamos vandenvietės pajėgumų didinimas iki 150 m3/val ir vandens gerinimo įrenginių įrengimas. PŪV poreikiams patenkinti (pagrindinė paskirtis – projektuojamos skerdyklos poreikių tenkinimas) planuojama įrengti naują vandenvietę, kurios pajėgumas turėtų siekti iki 300 m3/val.

Įgyvendinus PŪV per metus iš vandenviečių planuojama išgauti 2 641 140 m3/m. vandens, iš kurio: darbuotojų buitinėms reikmėms – 109 500 m³/m.; viščiukų girdymui – 122 640 m³/m.; gamybinėms reikmėms (inkubacijos cecho, produkcijos perdirbime, sanitarijos ir higienos tarnyboje, statybos-remonto darbams, ūkio dalies reikmėms) – 2 372 500 m³/m.; paukštidžių plovimui – 6 935 m³/m, energetinėms ūkio reikmėms 29 565 m³/m.

Planuojamai naujai vandenvietei preliminariai veiklos vykdytojo buvo numatyta vieta vakariniame PŪV teritorijos pakraštyje maždaug 1,15 km nuo esamos vandenvietės. Atlikus PŪV poveikio aplinkai vertinimą, PAV ataskaitoje rekomenduojama, maksimaliai išnaudoti esamos vandenvietės aprobuotus išteklius, didėjant poreikiui pagal galimybes palaipsniui plėsti esamą vandenvietę, o įgyvendinant maksimalius PŪV sprendinius, įrengti naują/plėsti esamą vandenvietę naujame plote šiaurės vakarų kryptimi išteklius detaliai išžvalgant, nustatant ir įvertinant (pagal kategorijas A+B) bei aprobuojant pagal Lietuvos Respublikos žemės gelmių įstatymo (toliau – Žemės gelmių įstatymas) ir kitų poįstatyminių teisės aktų reikalavimus. Prognozuojama, kad esamos vandenvietės bei jos aplinkoje šiauriau tektoninio lūžio ribos labai plyšiuotose ir sukarstėjusiose karbonatinėse uolienose susikaupę gausūs požeminio vandens ištekliai, kurių svarbiausią dalį sudaro gamtinis požeminio vandens srautas (horizontali filtracija), atitekantis pačiu vandeninguoju sluoksniu, būtų pakankami patenkinti PŪV poreikius. Produktyvaus vandeningojo horizonto ryšys su gruntiniu, paviršiniu vandeniu bei kaimyniniais spūdiniais vandeningaisiais sluoksniais yra labai menkas arba jo visai nėra, todėl manoma, kad požeminio vandens išteklių eksploatavimas nedarys neigiamo poveikio aplinkai ir kitiems PŪV vietai artimiausiems požeminio bei paviršinio vandens šaltiniams.

Objektų statybos metu laikinai mechaniškai (iškasant ir dalinai pakeičiant kitu gruntu, gręžiant polinius pamatus, įrengiant požemines komunikacijas ir pan.) bus pažeidžiamas aeracijos zonos gruntas apie 10 ha teritorijoje. Pažeidimo gylis gali siekti iki 5 m. Gruntiniam vandeningam horizontui poveikis PŪV objektų statybos (laikantis saugaus darbo bei aplinkosauginių reikalavimų) metu bus minimalus, t. y. jis bus išreikštais tik laikinais hidrodinaminiais pokyčiais be liekamųjų reiškinių požeminės hidrosferos viršutinėje dalyje.

Šiuo metu AB Kaišiadoriu paukštynas objekte susidaro buitinės (54 203 m³/m.), gamybinės (271 013 m³/m.), paukštidžių plovimo (3 833 m³/m.) ir paviršinės (55 659 m³/m.) nuotekos. Gamybinės ir buitinės nuotekos apvalomos AB Kaišiadorių paukštynas pirminiuose valymo įrenginiuose ir išleidžiamos į UAB „Kaišiadorių vandenys“ nuotakyną.

Gamybinės – paukštidžių plovimo nuotekos (srutos), šiltuoju metų laiku (tręšimo sezonu) kaupiamos prie paukštidžių esančiose surinkimo talpose (sandariose, dangčiais uždengtos požeminėse talpyklose) ir panaudojamos kaip trąšos žemės ūkyje. Atlikus pastatų plovimą, talpose surinktos nuotekos nedelsiant išsiurbiamos ir išvežamos. Siekiant palaikyti aukštą biosaugos lygį, talpose surinktos nuotekos negali būti laikomos. Baigus plauti paukštides ir išsiurbus nuotekas, talpyklų liukai uždengiami dangčiais ir iki kito paukštidžių plovimo ciklo jos laikomos tuščios, kvapai nesusidaro. Draudžiamu tręšti laikotarpiu, paukštidžių plovimo nuotekos valomos AB Kaišiadorių paukštynas nuotekų valymo įrenginiuose ir išleidžiamos į UAB „Kaišiadorių vandenys“ nuotekų tinklus. Paviršinės nuotekos išleidžiamos į melioracijos griovį, kuris įteka į Dumsės upę. Taip pat susidaro paviršinės nuotekos nuo kelio mėšlui vežti, transporto manevravimo aikštelės ir prie mėšlidės, kurios surenkamos ir išlaistomos ant mėšlo.

Įgyvendinus PŪV, numatoma, kad AB Kaišiadorių paukštynas objekte susidarys 2 518 500 m³/m. (6 900 m³/d.) buitinių, gamybinių, paukštidžių plovimo nuotekų bei 134 283 m³/m. paviršinių nuotekų.

AB Kaišiadorių paukštynas šiuo metu eksploatuoja pirminius uždaro tipo nuotekų valymo įrenginius – (1 200 m3/d. floatatorius). Įgyvendinus PŪV, esami NVĮ bus išplėsti, pastatytas didesnio galingumo flotatorius (parengiamoji – nulinė fazė), įdiegta biologinio valymo grandis – projektinį valyklos pajėgumą, 3 etapais (fazės 1,2,3) padidinant iki 6 900 m3/d. Nuotekų valymo procesą sudarys: cheminis apdorojimas + aerotankas + sėsdintuvas. Buitinės ir gamybinės nuotekos bus valomos išplėstuose/rekonstruotuose AB Kaišiadorių paukštynas nuotekų valymo įrenginiuose ir išleidžiamos į ūkinės veiklos teritorijoje esantį melioracijos griovį, kuris įteka į Dumsės upę, o iš jos į Lomeną.

Vadovaujantis Nuotekų tvarkymo reglamento, patvirtinto Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl Nuotekų tvarkymo reglamento patvirtinimo“ (toliau – Nuotekų tvarkymo reglamentas) reikalavimais ir Paviršinių vandens telkinių būklės nustatymo metodika, patvirtinta Lietuvos Respublikos aplinkos ministro 2007 m. balandžio 12 d. įsakymu Nr. D1-210 „Dėl Paviršinių vandens telkinių būklės nustatymo metodikos patvirtinimo“, PAV ataskaitoje nustatyta, kad reikalingi išvalytų nuotekų rodikliai, nedarant neleistino neigiamo poveikio Lomenos upei turėtų būti:

I etape BDS7 – 10 mg/l, bendrojo fosforo BP – 1 mg/l., bendrojo azoto BN – 10 mg/l;

 II etape BDS7 – 10 mg/l; bendrojo fosforo BP – 0,85 mg/l; bendrojo azoto BN – 8 mg/l;

 III etapeBDS7 – 10 mg/l; bendrojo fosforo BP – 0,50 mg/l; bendrojo azotoBN **–** 6 mg/l.

 Pažymėtina, kad projektuojamų NVĮ išvalymo efektyvumas pagal BDS7 – 99,4 %. NVĮ pasiekia didžiausią nuotekų išvalymo laipsnį pagal BDS7 – 10 mg/l nurodytą Nuotekų tvarkymo reglamente.

 Įgyvendinus PŪV, paviršinės nuotekos bus surenkamos, iki nustatytų normatyvų išvalomos paviršinių nuotekų valymo įrenginiuose ir išleidžiamos į melioracijos griovį, kuris įteka į Dumsės upę.

 Gamybines – paukštidžių plovimo nuotekas (srutos), šiltuoju metų laiku (tręšimo sezonu) numatoma kaupti prie paukštidžių esančiose/planuojamose surinkimo talpose ir panaudoti kaip trąšas žemės ūkyje. Draudžiamu tręšti laikotarpiu, paukštidžių plovimo nuotekas planuojama valyti, AB Kaišiadorių paukštynas nuotekų valymo įrenginiuose. Perspektyvoje, šaltuoju metų laiku, šias nuotekas numatoma kaupti 2000 m3 talpos lagūnoje, iš kurios srutos būtų išsiurbiamos ir panaudotos žemės ūkyje, tręšimo sezonui prasidėjus. Įdiegus NVĮ biologinę grandį bus įrengtas nuotekų valymo dumblo ir paukštidžių plovimo nuotekų pūdymo įrenginys su biodujų jėgaine. PŪV metu susidarysiančios paviršinės nuotekos nuo transporto manevravimo aikštelės prie mėšlidės bus surenkamos ir išlaistomos ant mėšlo.

 Pagal PAV ataskaitoje pateiktą informaciją, atsižvelgiant pateiktus susimaišymo skaičiavimo rezultatus, tinkamai eksploatuojant nuotekų valymo įrenginius, planuojami išleisti išvalytų nuotekų kiekiai reikšmingo poveikio paviršinio vandens telkiniams ir požeminiam vandeniui nesukels.

***Informacija apie PŪV poveikį dirvožemiui, žemės gelmėms***

Prieš pradedant statybos darbus, objektų statybų aikštelėje derlingas dirvos sluoksnis bus nustumiamas ir/arba nukasamas ir išvežamas į laikino saugojimo vietą (esamo sklypo laikinai nenaudojamą dalį). Bendras dirvos nuėmimo plotas sudarys apie 202,5 tūkst. m2 (20,25 ha). Tai sudaro 8% visos šiuo metu naudojamos ir planuojamos ūkinės veiklos teritorijos. Apie 3,7 % visos planuojamos ūkinės veiklos teritorijos (apie 9,6 ha) bus užstatyta statiniais bei įrenginiais, dalis padengta asfaltbetonio ar kita danga. Nuimtas dirvožemis vėliau bus panaudojamas teritorijos tvarkymo darbams.

Planuojama, kad normalios objektų eksploatacijos metu tiesioginio poveikio derlingam dirvos sluoksniui nebus. AB Kaišiadorių paukštynas eksploatacijos metu planuojamas nuotekų surinkimas ir tvarkymas, todėl neigiamas poveikis dirvožemiui nenumatomas.

***Informacija apie PŪV poveikį biologinei įvairovei ir kraštovaizdžiui***

Pagal PAV ataskaitoje pateiktą informaciją, PŪV sklypai nepatenka į saugomas gamtines teritorijas ir su jomis nesiriboja, todėl neigiamas poveikis šioms teritorijoms PŪV įgyvendinimo ir veiklos metu nenumatomas. Nagrinėjamas rajonas yra stipriai urbanizuotas, todėl gyvūnijos paplitimas rajone nėra gausus. PŪV sklype esama augalinė žolinė danga kartu su derlingu dirvožemio sluoksniu bus pašalinta iki objektų statybos pradžios. PŪV teritorijoje nėra botaniniu požiūriu vertingos augmenijos ir gyvūnijos, todėl neigiamas poveikis PŪV eksploatacijos metu nenumatomas.

Didžioji AB Kaišiadorių paukštyno teritorijos dalis yra užstatyta pastatais ir įrenginiais ir nėra vertinga kraštovaizdžio atžvilgiu. PŪV numatoma esamoje gamybinėje teritorijoje, kurios aplinkoje jau yra susiformavęs lokalus industrinis kraštovaizdis.

PAV ataskaitoje nurodyta, kad planuojama ūkinė veikla neturės žymesnio poveikio lokaliam gamybinės zonos kraštovaizdžiui ir atitiks Bendrajame plane numatytus teritorijos planavimo sprendinius. Teritorijoje bus projektuojami šiuolaikiški gamybiniai statiniai ir įrengimai. Papildomų galimo poveikio kraštovaizdžiui sumažinimo priemonių nenumatoma.

***Informacija apie PŪV poveikį visuomenės sveikatai***

Poveikio aplinkai vertinimo metu atliktas poveikio visuomenės sveikatai vertinimas. Atsižvelgiant į PŪV pobūdį, PAV ataskaitoje įvertinti šie su vykdoma veikla ir PŪV susiję visuomenės sveikatos veiksniai: aplinkos oro tarša cheminėmis medžiagomis, triukšmas, kvapai, psichoemocinis poveikis, biologiniai veiksniai.

***Triukšmo poveikio vertinimas***

PAV ataskaitoje įvertintas PŪV keliamas triukšmas iš stacionarių triukšmo šaltinių (ventiliatorių) ir teritorijoje naudojamo bei į teritoriją atvykstančio autotransporto sąlygojamas triukšmas. Akustinio triukšmo sklaidos modeliavimas atliktas esamai ir planuojamai AB Kaišiadorių paukštynas veiklai, vertinimui priimant esamo veiklos modernizavimo ir gamybinių pajėgumų didinimo etapus.

Triukšmo sklaidos modeliavimas atliktas kompiuterine programa CadnaA (Computer Aided Noise Abatement), įvertinant esamų ir projektuojamų stacionarių triukšmo šaltinių bei prognozuojamų transporto srautų skleidžiamą triukšmą aplinkoje, gautus rezultatus palyginant su Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ nustatytais didžiausiais leidžiamais triukšmo ribiniais dydžiais. Atlikus esamos veiklos modernizavimą ir gamybinių pajėgumų didinimą įmonės teritorijoje kartu, (vertinant ir esamą veiklą) dominuojantys triukšmo šaltiniai bus šie:

* stoginiai ir galiniai ventiliatoriai (numatoma, kad ant paukštidžių stogų iš viso veiks apie 397 vnt. stoginių ventiliatorių, kurie vertinti kaip taškiniai triukšmo šaltiniai esantys apie 6 m aukštyje, paukštidžių galinėse sienose veiks apie 308 galinių ventiliatorių, kurie vertinti kaip taškiniai triukšmo šaltiniai esantys apie 1,5 m aukštyje);
* traktoriai aptarnaujantys paukštides ir mėšlides
* nuotekų valymo įrenginiai
* kompresorinė
* aušintuvės
* rūkymo baras
* priėmimo, skerdimo, išpjaustymo, skrodimo patalpos
* utilizacijos patalpa
* katilinė
* logistikos zona.

 PAV ataskaitos duomenimis, šiuo metu į įmonę atvažiuoja/išvažiuoja apie 28 sunkiasvorės transporto priemonės (sunkvežimiai). Planuojama, kad įgyvendinus PŪV prie šio skaičiaus prisidės papildomi 128 vnt. ir bendras srautas į įmonės teritoriją sudarys apie 156 sunkvežimius per darbo dieną. Atliekant triukšmo sklaidos skaičiavimus buvo vertinti suminiai transporto srautai (t. y. transporto srautai planuojami įgyvendinus PŪV ir esami transporto srautai VMPEI remiantis Lietuvos kelių direkcijos teikiamais duomenimis, kartu sudėjus). Atsižvelgiant į tai, kad PŪV teritorija yra dalinai apstatytoje teritorijoje, kur pastatai bus kaip tam tikri triukšmo sklaidos barjerai, kad būtų gauti tikslesni akustinio triukšmo modeliavimo duomenys, jie įvertinti ir modelyje.

 Skaičiavimais nustatyta, kad ties artimiausia gyvenamąja teritorija prognozuojamas ekvivalentinis triukšmo lygis nuo esamos ir planuojamos ūkinės veiklos stacionarių triukšmo šaltinių (stoginių ventiliatorių) sieks: nuo sklypo ribos nutolusia apie 65 m rytų kryptimi, pagal dienos (Ldiena) triukšmo rodiklį sieks apie 45 dBA, vakaro (Lvakaras) – sieks 44 dBA ir nakties (Lnaktis) – 42 dBA; nuo sklypo ribos nutolusia apie 35 m šiaurės kryptimi, pagal dienos (Ldiena) triukšmo rodiklį sieks apie 47 dBA, vakaro (Lvakaras) – sieks 47 dBA ir nakties (Lnaktis) – 40 dBA; ties sklypo riba besiribojančia su sodų bendrija „Baltasis berželis“ prognozuojamas ekvivalentinis triukšmo lygis pagal dienos (Ldiena) ir vakaro (Lvakaras) – triukšmo rodiklius sieks 39 dBA, nakties (Lnaktis) – 37 dBA.

 Skaičiavimais nustatyta, kad ties artimiausia gyvenamąja teritorija prognozuojamas ekvivalentinis triukšmo lygis nuo esamos ir planuojamos ūkinės veiklos stacionarių triukšmo šaltinių (galinių ventiliatorių) sieks: nuo sklypo ribos nutolusia apie 65 m rytų kryptimi, pagal dienos (Ldiena) triukšmo rodiklį sieks apie 45 dBA, vakaro (Lvakaras) – sieks 45 dBA ir nakties (Lnaktis) – 43 dBA; nuo sklypo ribos nutolusia apie 35 m šiaurės kryptimi, pagal dienos (Ldiena) triukšmo rodiklį sieks apie 48 dBA, vakaro (Lvakaras) – sieks 48 dBA ir nakties (Lnaktis) – 44 dBA, ties sklypo riba besiribojančia su sodų bendrija „Baltasis berželis“ prognozuojamas ekvivalentinis triukšmo lygis pagal dienos (Ldiena) ir vakaro (Lvakaras) – triukšmo rodiklius sieks 40 dBA, nakties (Lnaktis) – 38 dBA.

 Ties artimiausiais gyvenamosios paskirties pastatais, planuojamas ekvivalentinis triukšmo lygis nuo planuojamų transporto srautų sieks: nuo sklypo ribos nutolusia apie 65 m rytų kryptimi, pagal dienos (Ldiena) triukšmo rodiklį sieks apie 47 dBA ir vakaro (Lvakaras) – apie 44 dBA; nuo sklypo ribos nutolusia apie 35 m šiaurės kryptimi, pagal dienos (Ldiena) ir vakaro (Lvakaras) triukšmo rodiklį sudarys mažiau nei 30 dBA, ties sklypo riba besiribojančia su sodų bendrija „Baltasis berželis“ planuojamas ekvivalentinis triukšmo lygis pagal dienos (Ldiena) ir vakaro (Lvakaras) – triukšmo rodiklius sudarys mažiau nei 30 dBA. Antakalnio mstl. ties artimiausia gyvenamųjų pastatų eile esančių lygiagrečiai vertinamam kelio ruožui, ekvivalentinis triukšmo lygis dienos metu (Ldiena) sudarys apie 58 – 59 dBA, vakaro metu apie 55 – 56 dBA. Kaišiadorių m. ties artimiausiais pastatais esančiais šalia vertinamo gatvės ruožo ekvivalentinis triukšmo lygis dienos metu (Ldiena) sudarys apie 54 dBA, vakaro metu apie 51 dBA.

 Ties artimiausiais gyvenamosios paskirties pastatais planuojamai ūkinei veiklai, prognozuojamas ekvivalentinis triukšmo lygis nuo suminių transporto srautų sieks: nuo sklypo ribos nutolusia apie 65 m rytų kryptimi, pagal dienos (Ldiena) triukšmo rodiklį sieks apie 53 dBA ir vakaro (Lvakaras) – apie 52 dBA; nuo sklypo ribos nutolusia apie 35 m šiaurės kryptimi, pagal dienos (Ldiena) ir vakaro (Lvakaras) triukšmo rodiklį sudarys apie 39 dBA, ties sklypo riba besiribojančia su sodų bendrija „Baltasis berželis“ planuojamas ekvivalentinis triukšmo lygis pagal dienos (Ldiena) ir vakaro (Lvakaras) – triukšmo rodiklius sudarys mažiau nei 36 dBA. Antakalnio mstl. ties artimiausia gyvenamųjų pastatų eile esančių lygiagrečiai vertinamam kelio ruožui, ekvivalentinis triukšmo lygis dienos metu (Ldiena) sudarys apie 65 – 68 dBA, vakaro metu apie 63 – 66 dBA. Kaišiadorių m. ties artimiausiais pastatais esančiais šalia vertinamo gatvės ruožo ekvivalentinis triukšmo lygis dienos metu (Ldiena) sudarys apie 60 dBA, vakaro metu apie 58 dBA.

Pagal PAV ataskaitoje pateiktus stacionarių triukšmo šaltinių triukšmo sklaidos skaičiavimo rezultatus, esamos ir planuojamos ūkinės veiklos sukeliamas triukšmo lygis ties artimiausia gyvenama aplinka, įskaitant ir esančią AB Kaišiadorių paukštynas SAZ ribose, neviršys Lietuvos higienos normos HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ reglamentuojamų didžiausių leidžiamų ribinių triukšmo dydžių, neigiamas PŪV poveikis visuomenės sveikatai nenumatomas.

Vertinant suminių transporto srautų sukeliamą triukšmą, į viršnorminio triukšmo zoną pagal dienos ir vakaro triukšmo rodiklius kaip ir esamoje situacijoje patenka gyvenamoji aplinka esanti Antakalnio mstl. besiribojanti su rajoniniu keliu Nr. 1813 ir Nr. 1807. Didžiausias triukšmo lygio padidėjimas pagal atliktus skaičiavimus galimas Antakalnio mstl., kur esamas triukšmo lygis gali padidėti iki 1 dBA. Mažiausias triukšmo lygio pokytis, kurį skiria žmogaus ausis yra 1 dB ir tai tik tada, kai du lygiai girdimi tuoj pat vienas po kito, todėl nustatytas triukšmo lygio padidėjimas nebus jaučiamas bei neturės poveikio aplinkos kokybei ir žmonių sveikatai.

***Kvapų vertinimas***

PAV ataskaitoje atliktas aplinkos oro taršos kvapais vertinimas. Įvertinti paukštidžių, skerdyklų, mėšlidės, nuotekų dumblo tvarkymo metu išskiriami kvapai.

Neatsižvelgiant į tai, kad vienas iš įmonės strateginių tikslų – iki minimumo sumažinti laikomo mėšlo kiekį, atliekant PAV kvapai vertinti pasirenkant patį blogiausią galimą variantą, kai mėšlas būtų laikomas objekto teritorijoje esančioje mėšlidėje. Vertinant blogiausią galimą scenarijų, kaip efektyvi priemonė kvapams mažinti – numatyta naudoti probiotinius preparatus (pvz. ProbioStopOdor, POLIFLOCK-BTS).

PAV ataskaitoje kvapų sklaidos modeliavimas atliktas kompiuterinių programų paketu „AERMOD View”, AERMOD matematiniu modeliu, naudojant Lietuvos hidrometeorologijos tarnybos prie Aplinkos ministerijos pateiktus Kauno meteorologijos stoties 2010-2014 m. meteorologinius duomenis. Broilerių skleidžiamo kvapo intensyvumas PAV ataskaitoje įvertintas pagal Paukštininkystės ūkių technologinio projektavimo taisyklėse ŽŪ TPT 04:2012, patvirtintose Lietuvos Respublikos žemės ūkio ministro 2012 m. birželio 21 d. įsakymu Nr. 3D-473 „Dėl Paukštininkystės ūkių technologinio projektavimo taisyklių ŽŪ TPT 04:2012 patvirtinimo“, vienam paukščiui nustatytus kvapų intensyvumus. Iš mėšlo saugojimo kaupų išsiskiriančio kvapo emisijos duomenys paimti remiantis viešai publikuojamuose moksliniuose straipsniuose pateiktomis galimomis iš kvadratinio metro mėšlidės kvapų emisijomis. Mėšlidės išskiriamų kvapų kiekis sumažintas ne mažiau 75 proc., nes mėšlidėje susidarančių kvapų kiekiui mažinti bus naudojami probiotiniai preparatai. Esamo utilizacijos cecho išmetamų kvapų kiekis paskaičiuotas pagal išmetamų teršalų kvapo slenksčio vertes. Projektuojame utilizacijos ceche bus perdirbama 162 t atliekų per dieną, t. y. 60 % bendro susidarančių atliekų kiekio, kita dalis atliekų (40 %) atšaldžius bus parduodama tiesiogiai kailinių žvėrelių augintojams ar kitiems naudotojams. Projektuojamo utilizacijos cecho technologinis procesas bus analogiškas kaip ir esamo utilizacijos cecho, todėl projektuojamo utilizacijos cecho išmetamų kvapų kiekiai paskaičiuoti proporcingai atsižvelgiant į perdirbamų atliekų kiekio padidėjimą. Esamų virimo rūkymo kamerų išmetamų kvapų kiekis paskaičiuotas pagal išmetamų teršalų kvapo slenksčio vertes. Biodujų ūkyje planuojami du kvapų šaltiniai biodujų katilas bei neorganizuoti išmetimai iš bioreaktoriaus bei biodujų sandėliavimo, kurių kvapo emisijos faktoriai nustatyti vadovaujantis mokslinės literatūros duomenimis.

Pagal PAV ataskaitoje pateikto kvapų sklaidos aplinkos ore matematinio modeliavimo rezultatus esamos ir planuojamos ūkinės veiklos sukeliamas kvapas, taikant kvapų emisijos mažinimo priemonę, ties artimiausia gyvenama aplinka, įskaitant ir esančią AB Kaišiadorių paukštynas SAZ ribose, neviršys Lietuvos higienos normos HN 121:2010 „Kvapo koncentracijos ribinė vertė gyvenamosios aplinkos ore“ reglamentuojamų kvapo koncentracijos ribinių verčių (8 OUE/m3), neigiamas PŪV poveikis visuomenės sveikatai nenumatomas.

PAV ataskaitos kvapų sklaidos aplinkos ore matematinio modeliavimo duomenimis, didžiausia kvapų koncentracijos susidaro įmonės teritorijoje ir gali siekti 122 % ribinės vertės gyvenamajai aplinkai. Į viršnorminę kvapų zoną gyvenamoji aplinka nepatenka, maksimali kvapo koncentracija artimiausioje gyvenamojoje aplinkoje gali siekti 85 % ribinės vertės gyvenamajai aplinkai. Už AB Kaišiadorių paukštynas ir UAB Girelės paukštynas SAZ ribos kvapų koncentracija sudarė 53 %, ribinės vertės gyvenamajai aplinkai.

Atsižvelgiant į tai, kad AB Kaišiadorių paukštynas teritorijoje iki šiol jau buvo vykdoma analogiška veikla, taip pat į tai, kad už AB Kaišiadorių paukštynas nustatytos normatyvinės 1000 m SAZ bei ties artimiausia gyvenama aplinka, nei veiklos įtakojamas triukšmas, nei aplinkos oro tarša cheminėmis medžiagomis ir kvapais neviršija visuomenės sveikatos saugos ir kitais teisės norminiais aktais nustatytų leidžiamų gyvenamojoje ir visuomeninės paskirties aplinkoje ribinių dydžių, neigiamas psichoemocinis poveikis visuomenės sveikatai dėl PŪV nenumatomas.

Siekiant maksimaliai valdyti esamos ir PŪV įtakojamą biologinę aplinkos taršą, taip išvengiant neigiamo poveikio visuomenės sveikatai, būtina laikytis teisės aktų, reglamentuojančių mikrobiologinio agento išleidimą iš įmonės, reikalavimų. AB Kaišiadorių paukštynas yra ir toliau bus taikomos šios ligų prevencijos priemonės: darbuotojų kontrolė, kenkėjų kontrolė, patalpų priežiūra, skiepai, paukščių priežiūra ir gydymas, biologinių atliekų utilizavimas.

***Informacija apie SAZ***

Pagal PAV ataskaitoje pateiktą informaciją, įvertinus triukšmo, oro taršos cheminėmis medžiagomis ir kvapais sklaidos skaičiavimus, nustatyta, kad įgyvendinus AB Kaišiadorių paukštynas išplėtimo ir modernizavimo sprendinius, vadovaujantis teisės aktų reikalavimais ir numatytu darbo pobūdžiu ir apimtimi, PŪV neturės neigiamo poveikio ties artimiausia gyvenama aplinka, įskaitant ir esančią AB Kaišiadorių paukštynas esamose SAZ ribose, todėl poreikio keisti AB Kaišiadorių paukštynas nustatytas SAZ ribas (11319493,73 m2) nėra.

***Informacija apie PŪV monitoringą***

Pagal PAV ataskaitoje pateiktą informaciją, įgyvendinus PŪV bus vykdomas monitoringas.

*Aplinkos oro taršos šaltinių monitoringas.* Įgyvendinus PŪV privalu bus vykdyti *į aplinkos orą išmetamų teršalų monitoringą*, kontroliuotini teršalai (anglies monoksidas, azoto oksidai, kietosios dalelės, sieros anhidridas, lakūs organiniai junginiai, amoniakas, fenolis, formaldehidas ir sieros vandenilis) Kontrolės dažnis nuo vieno karto per penkerius metus iki keturių kartų per metus priklausomai nuo taršos šaltinio kategorijos.

*Nuotekų monitoringas.* Buitinių ir gamybinių nuotekų monitoringas bus atliekamas dviejose vietose, t. y. prieš valymą ir po valymo. Numatoma, kad matavimai bus atliekami 2 k./mėn., tiriant šiuos teršalus: pH, ChDS, BDS7, bendrąjį fosforą, bendrąjį azotą, amonio azotą ir riebalus. Paviršinės nuotekos bus tiriamos 1 k. ketv., jose bus nustatinėjami pH, SM, naftos produktai, BDS7.

*Poveikio aplinkos oro kokybei monitoringas.* Įgyvendinus planuojamą ūkinę veiklą bus privalu vykdyti sieros vandenilio monitoringą aplinkos ore, matavimų dažnumas turi būti ne mažesnis kaip 1 kartas per mėnesį įrenginio veikimo metu.

*Poveikio paviršiniam vandeniui monitoringas.* Pagal Ūkio subjektų aplinkos monitoringo nuostatų, patvirtintų Lietuvos Respublikos aplinkos ministro 2009 m. rugsėjo 16 d. įsakymu Nr. D1-546 „Dėl Ūkio subjektų aplinkos monitoringo nuostatų patvirtinimo“ (toliau – Monitoringo nuostatai) reikalavimus, tekančiuose paviršiniuose vandens telkiniuose (upės, upeliai, kanalai) mėginiai turi būti imami aukščiau nuotekų išleistuvo ūkio subjekto išleistų teršalų nepaveiktoje vietoje ir po visiško nuotekų susimaišymo apytiksliai 0,5 km žemiau išleistuvo. Mėginys, paimtas žemiau nuotekų išleidimo vietos, turi charakterizuoti bendrą vandens sudėtį pagal tėkmę, t. y. paėmimo vietoje turi būti pakankamas nuotekų susimaišymas (ne mažiau 80 %) su upės, upelio, kanalo vandeniu. Atsižvelgiant į nurodytus reikalavimus, PAV ataskaitoje siūloma poveikio paviršinio vandens kokybei monitoringą atlikti šiuose taškuose:

• Dumsės upėje 0,05 km aukščiau nuotekų išleistuvo;

• Dumsės upėje 0,5 km žemiau nuotekų išleistuvo.

Paviršiniuose vandens telkiniuose nustatomi parametrai: pH, temperatūra, vandens debitas,

ištirpęs vandenyje deguonis, skendinčios medžiagos, biocheminis deguonies suvartojimas (BDS), cheminis deguonies suvartojimas (ChDS), amonio azotas, nitratai, nitritai, bendras azotas, fosfatai, bendras fosforas.

 *Poveikio požeminiam vandeniui monitoringas.* Įvertinant esamą požeminio vandens monitoringo sistemą bei planuojamą ūkinę veiklą, PAV ataskaitoje rekomenduojama optimizuoti esamą stebimųjų gręžinių tinklą bei jį išplėsti papildomų objektų stebėsenai. Vadovaujantis Metodiniais reikalavimais monitoringo programos požeminio vandens monitoringo dalies rengimui, vandenvietėms, kurių vidutinis paros debitas siekia 1 000 m³, rekomenduotina vykdyti išplėstinį monitoringą.

 *Rizikos veiksnių monitoringas gyvenamojoje aplinkoje*. Atsižvelgiant į tai, kad AB Kaišiadorių paukštynas įmonei nustatytos SAZ ribose yra esamų gyvenamųjų namų, PAV ataskaitoje siūloma arčiausiai įmonės teritorijos esančių namų aplinkoje vykdyti charakteringų ūkinei veiklai rizikos veiksnių monitoringą. Įgyvendinus PAV ataskaitoje numatytas veiklas, bus stebimi rizikos veiksniai – aplinkos oro teršalai: amoniakas ir sieros vandenilis. Aplinkos oro teršalų monitoringo dažnis 2 kartus per metus – po kartą II ir III metų ketvirtį, kvapų 1 kartą per metus šiltuoju metų laiku.

 ***Informacija apie*** ***rizikos analizę ir jos vertinimą***

 Pagal PAV ataskaitoje pateiktą informaciją, AB Kaišiadorių paukštynas objekte potencialių avarijų pavojų gali kelti tokie stacionarūs įrenginiai: esama degalinė, esama amoniakinė šaldymo kompresorinė, projektuojama kompresorinė, esami ir projektuojami garo katilai, esami ir projektuojami slėginiai vamzdynai.

 Esamai degalinei ir amoniakinei šaldymo kompresorinei nustatyta tvarka yra parengti Avarijų likvidavimo planai. Šioje projektavimo stadijoje dar nėra parengti projektuojamos šaldymo kompresorinės techniniai sprendiniai. Svarstoma įrengti kombinuotą amoniako/CO2 šaldymo sistemą. Kombinuota sistema sudaro galimybę naudoti 8 kartus mažesnius kompresorius nei tradicinėje amoniakinio tipo kompresorinėje. Tačiau bet kokiu atveju projektuojamoje kompresorinėje bus naudojamas tam tikras kiekis pavojingos medžiagos amoniako. Parengus projektuojamos šaldymo kompresorinės techninius sprendinius, vadovaujantis Pramoninių avarijų prevencijos, likvidavimo ir tyrimo nuostatais ir pavojingųjų medžiagų ir mišinių sąrašo, jų kvalifikacinių kiekių nustatymo ir cheminių medžiagų bei mišinių priskyrimo pavojingosioms medžiagoms kriterijų aprašo, patvirtinto Lietuvos Respublikos Vyriausybės 2004 m. rugpjūčio 17 d. nutarimu Nr. 966 „Dėl Pramoninių avarijų prevencijos, likvidavimo ir tyrimo nuostatų ir pavojingųjų medžiagų ir mišinių sąrašo, jų kvalifikacinių kiekių nustatymo ir cheminių medžiagų bei mišinių priskyrimo pavojingosioms medžiagoms kriterijų aprašo patvirtinimo“ reikalavimais, būtina įvertinti ar planuojamų naudoti pavojingų medžiagų kiekiai atitinka šių nuostatų kriterijus, ir todėl veiklos vykdytojo planuojama naudoti teritorija ir joje projektuojami objektai priskiriami pavojingam objektui. Pavojingam objektui reikalinga rengti pranešimą apie pavojingą objektą, avarijų prevencijos planą ar saugos ataskaitą.

 Rizikos analizėje išnagrinėti rizikos objektai, pavojingi veiksniai ir pažeidžiami objektai bei įvertinta nelaimingo atsitikimo, susijusio su šiais veiksniais, tikimybė ir pasekmės žmogui, gamtai ir nuosavybei, siūlomos šios prevencinės ir likvidavimo priemonės: objekte bus vykdoma avarijų prevencija; rengta procesų kontrolės sistema; numatytos neigiamų pasekmių minimizavimo priemonės.

**6. Priemonių, numatytų neigiamam poveikiui aplinkai išvengti, sumažinti, kompensuoti ar jo pasekmėms likviduoti, aprašymas**

6.1. Siekiant išvengti galimos vandenų taršos, surinktas buitinės ir gamybinės nuotekas numatoma valyti išplėstuose/rekonstruotuose AB Kaišiadorių paukštynas nuotekų valymo įrenginiuose iki nustatytų parametrų (I etape: BDS7 – 10 mg/l, bendrojo fosforo BP – 1 mg/l., bendrojo azoto BN – 10 mg/l; II etape: BDS7 – 10 mg/l; bendrojo fosforo BP – 0,85 mg/l; bendrojo azoto BN – 8 mg/l; III etape: BDS7 – 10 mg/l; bendrojo fosforo BP – 0,50 mg/l; bendrojo azoto BN – 6 mg/l) ir išleisti į aplinką – Dumsės upę. Paviršinės nuotekos bus surenkamos, iki nustatytų normatyvų išvalomos paviršinių nuotekų valymo įrenginiuose ir išleidžiamos į melioracijos griovį, kuris įteka į Dumsės upę.

6.2. Siekiant sumažinti PŪV poveikį dirvožemiui ir žemės gelmėms numatomos šios poveikį mažinančios priemonės:

6.2.1. Prieš žemės darbų pradžią nuo plotų, kur bus vykdomi statybos darbai, nukasti dirvožemio sluoksnį, o užbaigus statybos ir rekonstrukcijos darbus, jį panaudoti teritorijos tvarkymui;

6.2.2 Įsisavinant esamos teritorijos vakarinę dalį, kurioje numatoma įrengti naują skerdyklą, tikslinga atlikti preliminarius ekogeologinius tyrimus pagal Ekogeologinių tyrimų reglamento, patvirtinto Lietuvos geologijos tarnybos prie Aplinkos ministerijos direktoriaus 2008 m. birželio 17 d. įsakymu Nr. 1-104 „Dėl Ekogeologinių tyrimų reglamento patvirtinimo“ reikalavimus;

6.2.3. Mėšlo iškrovimo/pakrovimo aikštelės ir transporto manevravimo aikštelė prieš mėšlidę bus padengtos betono ar asfeltbetonio danga bei apjuostos apsauginiais borteliais. Paviršinės nuotekos nuo minėtų potencialiai taršių teritorijų surenkamos į spec. rezervuarus ir siurbliu periodiškai išlaistomos ant mėšlo kaupų;

6.2.4. Įrengus naujus PŪV objektus numatoma optimizuoti ir išplėsti esamą požeminio vandens monitoringo sistemą, apimančią ir naujų objektų stebėseną, įrengti papildomus stebėjimo gręžinius, atnaujinti poveikio požeminiam vandeniui monitoringo programą, ir vykdyti poveikio požeminiam vandeniui monitoringą;

6.2.5. Gręžinių gręžimas bei įrengimas turi būti atliekamas vadovaujantis Lietuvos aplinkos apsaugos normatyvinio dokumento „Požeminio vandens gavybos, monitoringo ir žemės gelmių geologinio tyrimo gręžinių projektavimo, įrengimo, konservavimo bei likvidavimo tvarkos aprašas“ (LAND 4-99) reikalavimais. Išplėtus esamą bei išžvalgius naują vandenvietes nustatyti ir įteisinti jų apsaugos zonas.

6.3. Siekiant sumažinti susidarysiančio nuotekų dumblo kiekį ir jo skleidžiamą kvapą, planuojama įrengti tris nuotekų dumblo pūdytuvus (po vieną kiekvienam nuotekų valymo įrenginių plėtros etapui). Pūdytuvuose, kartu su dumblu bus apdorojamos paukštidžių plovimo nuotekos (srutos). Pūdymo metu susidarys biodujos. Pūdytuvuose apdorotame dumble ir nuotekose ženkliai sumažinamas organikos kiekis bei kvapų susidarymo galimybė. Biodujos bus sudeginamos katile, susidariusi šiluma panaudojama nuotekų ir dumblo tvarkymo technologinėms reikmėms, o perteklinė šiluma – objekto ūkinėms – gamybos reikmėms. Nuotekų valymo dumblo transportavimas numatomas tentu uždengtomis priekabomis.

6.4. Siekiant sumažinti PŪV aplinkos oro taršą numatomos šios poveikį mažinančios priemonės:

6.4.1 Šiuo metu įmonėje išmetamo oro valymo įrenginiai yra įrengti stalių dirbtuvėse (ciklonas) ir utilizacijos ceche (skruberis). Papildomai bus įrengti: projektuojamame utilizacijos ceche – skruberis, biodujų ūkyje – avarinis biodujų sudeginimo fakelas.

6.4.2. Siekiant pagerinti teršalų sklaidos sąlygas esamo utilizacijos cecho (a.t.š.) išmetamų teršalų vietos aukštis projektuojamoje padėtyje bus padidintas nuo 7 iki 9 m.

6.4.3. Mėšlidėje susidarančių teršalų kiekiui mažinti bus naudojami probiotiniai preparatai (pvz. ProbioStopOdor, POLIFLOCK-BTS).

6.5. Siekiant sumažinti PŪV taršą kvapais numatomos šios poveikį mažinančios priemonės:

6.5.1. Mėšlidėje bus įrengiama purškimo sistema, skirta probiotinio preparato paskleidimui (purškimui) ant mėšlo. Probiotiniai preparatai turi būti naudojami vadovaujantis gamintojo instrukcijomis (pvz. preparatas ProbioStopOdor skiedžiamas vandeniu santykiu 1:100, gautu mišiniu mėšlo kauptuvai nuolatos purškiami kas savaitę, kas mėnesį arba pagal poreikį, galimas kvapo emisijų sumažėjimas iki 96 %).

6.5.2 Pradėjus vykdyti PŪV bus vykdomas mėšlidės išskiriamų kvapų monitoringas, remiantis monitoringo rezultatais, esant poreikiui bus koreguojamas probiotinų preparatų naudojimas (tankinamas preparato purškimo intervalas, didinamas išpurškiamo preparato kiekis). Paaiškėjus, kad mėšlidės kvapo emisijos naudojant probiotinius preparatus mažinamos nepakankamai, turi būti taikomos papildomos poveikio sumažinimo priemonės tam, kad būtų pasiektas reikalingas efektas. Viena iš galimų poveikio sumažinimo priemonių paukščių mėšlo tiesioginis perdavimas iš paukštidžių ūkininkams.

6.6. PŪV susidarantys šalutiniai gyvūniniai produktai pagal sutartį atiduodami UAB „Rietavo veterinarinė sanitarija. Kritę paukščiai paukštidėse surenkami kiekvieną dieną, dedami į tam skirtus uždarus konteinerius ir nuvežami į kritusių paukščių laikino saugojimo patalpas (šaldytuvą), temperatūrinis režimas – 0 - (+4) °C. Pastate-šaldytuve laikinai laikomi paukščiai, reguliariai, ne rečiau kaip 3 k. per savaitę atiduodami UAB „Rietavo veterinarinė sanitarija“, kuri juos specialiu transportu išveža utilizavimui.

**61.** **Planuojamos ūkinės veiklos poveikio Europos ekologinio tinklo „Natura 2000“ teritorijoms reikšmingumas**

PŪV teritorija nepatenka į Europos ekologinio tinklo „Natura 2000“ saugomas teritorijas ir su jomis nesiriboja, todėl neigiamas poveikis šioms teritorijoms PŪV įgyvendinimo ir veiklos metu nenumatoma. Artimiausios Europos ekologinio tinklo „Natura 2000“ saugomos teritorijos: BAST teritorija – Būdos ir Pravieniškių miškai (LTKAI0005) ir PAST teritorija – Būdos-Pravieniškių miškai (LTKAIB006), nuo PŪV vietos nutolę apie 0,250 km atstumu vakarų kryptimi.

**7. Pateiktos poveikio aplinkai vertinimo subjektų išvados**

7.1. Nacionalinio visuomenės sveikatos centro prie Sveikatos apsaugos ministerijos Kauno departamentas 2016-10-25 raštu Nr. 2.2-3236(17.8.3.2.11) „Dėl poveikio aplinkai vertinimo programos“ pritarė PAV programai.

Nacionalinio visuomenės sveikatos centro prie Sveikatos apsaugos ministerijos Kauno departamentas 2017-11-03 raštu Nr. 2.2-5941 (16.8.4.2.11) „Dėl poveikio aplinkai vertinimo ataskaitos“ pateikė išvadą, kad pritaria PAV ataskaitai ir planuojamos ūkinės veiklos (toliau – PŪV) galimybėms, nes numatyti sprendiniai atitinka visuomenės sveikatos saugos teisės aktų reikalavimus.

7.2. Kaišiadorių rajono savivaldybės administracija 2016-12-02 raštu Nr. (3.17-V8)-3-3260 „Dėl PAV programos derinimo“ pateikė išvadą, kad pritaria PAV programai.

Kaišiadorių rajono savivaldybės administracija 2017-08-10 raštu Nr. (3.17-V8)-3-1799 „Dėl planuojamos ūkinės veiklos poveikio aplinkai vertinimo ataskaitos“ pateikė išvadą, kad pritaria PAV ataskaitai ir neprieštarauja dėl planuojamos ūkinės veiklos galimybių.

 7.3. Kauno apskrities priešgaisrinė gelbėjimo valdyba 2016-10-25 raštu Nr. 13-1289 „Dėl poveikio aplinkai vertinimo programos“ pateikė išvadą, kad pritaria PAV programai ir planuojamai ūkinei veiklai.

 Kauno apskrities priešgaisrinės gelbėjimo valdybos Kaišiadorių priešgaisrinė gelbėjimo tarnyba 2017-06-23 raštu Nr. 13K-36 „Dėl poveikio aplinkai vertinimo ataskaitos“ pateikė išvadą, kad derina „poveikio aplinkai vertinimo ataskaitą ir planuojamą ūkinę veiklą pasirinktoje vietoje“.

 7.4. Kultūros paveldo departamento prie Kultūros ministerijos Kauno skyrius 2016-11-07 raštu Nr. (1.29.-K)2K-1268 „Dėl AB „Kaišiadorių paukštyno“ modernizavimo ir gamybinių pajėgumų didinimo, Paukštininkų g. 15A ir 16 Kaišiadoryse, poveikio aplinkai vertinimo programos“ pateikė išvadą, kad neprieštarauja PAV programai, kadangi artimiausioje aplinkoje, kurioje planuojama ūkinė veikla, kultūros paveldo objektų ar jų apsaugos zonų nėra.

 Kultūros paveldo departamento prie Kultūros ministerijos Kauno skyrius 2017-06-02 raštu Nr. (1.29.-K)2K-653 „Dėl AB „Kaišiadorių paukštyno“ modernizavimo ir gamybinių pajėgumų didinimo, Paukštininkų g. 15A ir 16 Kaišiadoryse, poveikio aplinkai vertinimo ataskaitos“ pateikė išvadą, kad „neprieštarauja pateiktai programos ataskaitai, kadangi artimiausioje aplinkoje, kurioje planuojama ūkinė veikla, kultūros paveldo objektų ar jų apsaugos zonų nėra“.

 7.5. Valstybinė maisto ir veterinarijos tarnyba 2017-01-03 raštu Nr. B6-(1.9.)-6 „Dėl planuojamos ūkinės veiklos poveikio aplinkai vertinimo programos“ pateikė išvadą, kad PAV programai pastabų neturi.

Valstybinė maisto ir veterinarijos tarnyba 2017-06-23 raštu Nr. B6-(1.9.)-1764 „Dėl planuojamos ūkinės veiklos poveikio aplinkai vertinimo ataskaitos“ pateikė išvadą, kad PAV ataskaitai pastabų ir pasiūlymų neturi“.

7.6. Aplinkos apsaugos agentūra 2017-01-18 raštu Nr. (28.1)-A4-609 „Dėl AB Kaišiadorių paukštyno modernizavimo ir gamybinių pajėgumų didinimo poveikio aplinkai vertinimo programos tvirtinimo“ PAV programą patvirtino.

**8. Visuomenės informavimas ir dalyvavimas**

Visuomenė apie parengtą PAV programą buvo informuota Kaišiadorių rajono savivaldybėje (2016-09-27), Kaišiadorių rajono savivaldybės administracijos Kaišiadorių miesto seniūnijoje (2016-09-27), respublikiniame laikraštyje „Lietuvos aidas“ (2016-09-27), laikraštyje „Kaišiadorių aidai“ (2016-09-27), PAV dokumentų rengėjo – UAB „Sweco Lietuva“, internetiniame tinklalapyje http://www.sweco.lt (2016-09-27).

 Aplinkos apsaugos agentūra 2016-09-29 savo tinklalapyje www.gamta.lt paskelbė visuomenei apie parengtą PAV programą.

Suinteresuotos visuomenės pasiūlymų dėl PAV programos nebuvo gauta.

Su PAV ataskaita sudarytos galimybės susipažinti Kaišiadorių rajono savivaldybėsadministracijos Kaišiadorių miesto seniūnijos patalpose, PAV dokumentų rengėjo tinklalapyje http://www.sweco.lt.

Informacija apie visuomenės viešą supažindinimą su PAV ataskaita buvo skelbiama Kaišiadorių rajono savivaldybės administracijos Kaišiadorių miesto seniūnijoje (2017-03-24), respublikiniame laikraštyje „Lietuvos žinios“ (2017-03-24), laikraštyje „Kaišiadorių aidai“ (2017-03-24), UAB „Sweco Lietuva“, internetiniame tinklalapyje http://www.sweco.lt (2017-03-24).

Viešas visuomenės susirinkimas dėl PAV ataskaitos įvyko 2017-04-10, 17.00 val., Kaišiadorių miesto seniūnijos salėje, Gedimino g. 55, Kaišiadorys. Viešajame susirinkime dalyvavo PAV dokumentų rengėjo,planuojamos ūkinės veiklos organizatorius (užsakovo), Kaišiadorių rajono savivaldybės ir Kaišiadorių miesto seniūnijos atstovai, suinteresuotos visuomenės atstovai. Susirinkimo metu iš suinteresuotos visuomenės atstovų gauti raštiški pasiūlymai dėl PAV ataskaitos.

Informacija apie pakartotiną visuomenės viešą supažindinimą su PAV ataskaita buvo skelbiama Kaišiadorių rajono savivaldybės administracijos skelbimų lentoje (2018-01-12) ir Kaišiadorių rajono savivaldybės administracijos Kaišiadorių miesto seniūnijos skelbimų lentoje (2018-01-12), respublikiniame laikraštyje „Lietuvos aidas“ (2018-01-13), laikraštyje „Kaišiadorių aidai“ (2018-01-12), UAB „Sweco Lietuva“, internetiniame tinklalapyje http://www.sweco.lt (2018-01-12).

Viešas visuomenės susirinkimas dėl PAV ataskaitos įvyko 2018-01-29, 17.00 val., Kaišiadorių miesto savivaldybės didžiojoje salėje (II a.), Katedros g. 4, Kaišiadorys. Viešajame susirinkime dalyvavo PAV dokumentų rengėjo,planuojamos ūkinės veiklos organizatorius (užsakovo), suinteresuotos visuomenės atstovai. Gauti suinteresuotos visuomenės pasiūlymai dėl PAV ataskaitos.

Aplinkos apsaugos agentūra tinklalapyje www.gamta.lt visuomenei apie gautą PAV ataskaitą paskelbė 2017-11-08 ir 2018-02-28. Per nustatytą terminą pasiūlymų dėl PAV ataskaitos iš suinteresuotos visuomenės negauta. Iki sprendimo priėmimo PAV proceso dalyviai informacijos dėl galimų pažeidimų nustatant, apibūdinant ir įvertinant galimą PŪV poveikį aplinkai ar vykdant PAV procedūras nepateikė.

**9. Tarpvalstybinės konsultacijos** – planuojamai ūkinei veiklai tarpvalstybinės konsultacijos netaikomos.

**10. Atsakingos institucijos sprendimo pobūdis (planuojama ūkinė veikla leistina/neleistina), jo priėmimo data ir su juo siejamos sąlygos, pagrindiniai motyvai, kuriais buvo remtasi priimant sprendimą**

Atsižvelgiant į išdėstytus motyvus ir vadovaujantis PAV įstatymo 10 straipsnio 1 dalies 2 punktu, priimamas sprendimas: planuojama ūkinė veikla – AB Kaišiadorių paukštynas modernizavimas ir gamybinių pajėgumų didinimas Paukštininkų g. 15A, 16 Kaišiadoryse – leistina pagal parengtą PAV ataskaitą.

Sprendimas priimtas Aplinkos apsaugos agentūros 2018-05-08 raštu Nr. (28.1)-A4-4361.

 **Su sprendimu siejamos sąlygos:**

1. PŪV užsakovas ar PAV dokumentų rengėjas, gavęs atsakingos institucijos sprendimą dėl PŪV leistinumo pasirinktoje vietoje, per 10 darbo dienų turi apie tai pranešti visuomenei Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos apraše, patvirtintame Lietuvos Respublikos aplinkos ministro 2005 m. liepos 15 d. įsakymu Nr. D1-370 „Dėl Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašo patvirtinimo“ (toliau – Visuomenės informavimo tvarkos aprašas), nustatyta tvarka ir raštu informuoti Aplinkos apsaugos agentūrą apie atliktą visuomenės supažindinimą.

2. Veikla galės būti vykdoma įgyvendinus visas PAV ataskaitoje ir sprendimo 6 punkte numatytas poveikį aplinkai mažinančias priemones bei neviršijant PAV ataskaitoje nurodytų ir teisės aktuose nustatytų, poveikio aplinkai ir žmonių sveikatai, normų.

3. PŪV užsakovas PAV ataskaitoje ir šiame sprendime numatytas priemones neigiamam poveikiui aplinkai išvengti, sumažinti, kompensuoti ar jo pasekmėms likviduoti privalo įgyvendinti savo lėšomis.

4. Planuojamos ūkinės veiklos metu susidarantis mėšlas ir paukštidžių plovimo nuotekos gali būti atiduodami kitiems ūkio subjektams tik tuomet, jeigu minėti subjektai turi galimybes ir teisę juos tinkamai tvarkyti.

5. Pagal PAV ataskaitoje numatytus sprendinius ir vadovaujantis Mėšlo ir srutų tvarkymo aplinkosaugos reikalavimų aprašo, patvirtinto Lietuvos Respublikos aplinkos ministro ir Lietuvos Respublikos žemės ūkio ministro 2005 m. liepos 14 d. įsakymu Nr. D1-367/3D-342 „Dėl mėšlo ir srutų tvarkymo aplinkosaugos reikalavimų aprašo patvirtinimo“, nuostatomis, paukštidžių plovimo nuotekos ir nuo transporto manevravimo aikštelės prie mėšlidės susidariusios paviršinės nuotekos gali būti pagal sutartis perduodamos ūkininkams laukų tręšimui tik teisės aktais leidžiamu laukų tręšimo laikotarpiu. Laikotarpiu, kai draudžiama mėšlą ir srutas naudoti laukų tręšimui, paukštidžių plovimo nuotekos ir nuo transporto manevravimo aikštelės prie mėšlidės susidariusios paviršinės nuotekos turi būti kaupiamos.

6. Veiklos vykdytojas privalo užtikrinti, kad surinktos buitinės ir gamybinės nuotekos išplėstuose/rekonstruotuose AB Kaišiadorių paukštynas nuotekų valymo įrenginiuose bus išvalytos iki nustatytų parametrų (I etape: BDS7 – 10 mg/l, bendrojo fosforo BP – 1 mg/l., bendrojo azoto BN – 10 mg/l; II etape: BDS7 – 10 mg/l; bendrojo fosforo BP – 0,85 mg/l; bendrojo azoto BN – 8 mg/l; III etape: BDS7 – 10 mg/l; bendrojo fosforo BP – 0,50 mg/l; bendrojo azoto BN – 6 mg/l) ir tik pasiekusios šiuos parametrus gali būti išleidžiamos į aplinką – Dumsės upę, o iš jos į Lomenos upę. Paviršinės nuotekos turi būti surenkamos, iki nustatytų normatyvų išvalomos paviršinių nuotekų valymo įrenginiuose ir išleidžiamos į melioracijos griovį, kuris įteka į Dumsės upę.

7. Veiklos vykdytojas privalo užtikrinti, kad vykdant PŪV naudojamos cheminės medžiagos turėtų reikalavimus atitinkančius saugos duomenų lapus, būtų naudojamos pagal instrukcijas ir laikantis saugos duomenų lapų reikalavimų.

8. AB Kaišiadorių paukštynas įrenginius bus galima eksploatuoti tik nustatyta tvarka gavus/pakeitus Taršos integruotos prevencijos ir kontrolės (toliau – TIPK) leidimą.

TIPK leidimo sąlygos gali būti peržiūrimos ir/ar sugriežtintos taip pat TIPK leidimas gali būti keičiamas atsižvelgiant į ūkio subjekto aplinkos monitoringo rezultatus, Valstybinio aplinkos monitoringo rezultatus ir/ar nustatytus vandensaugos tikslus taip pat pasikeitus teisės aktų reikalavimams.

9. Veiklos vykdytojas privalės vykdyti pagal Monitoringo nuostatus parengtą ir suderintą ūkio subjektų aplinkos monitoringo programą. Atsižvelgiant į planuojamos ūkinės veiklos pobūdį ir mastą, monitoringo programa turi būti atitinkamai pritaikyta kiekvienam iš PŪV etapų. Įvertinusi kiekvieno PŪV plėtros etapo monitoringo rezultatus Agentūra gali priimti sprendimą pakeisti ir/ar peržiūrėti TIPK leidimo sąlygas.

Siekiant užtikrinti pastovią paviršinio vandens telkinio – Dumsės upės būklės stebėseną ir tinkamai reguliuoti planuojamos ūkinės veiklos daromą poveikį paviršiniams vandens telkiniams, vykdant poveikio aplinkai (paviršiniam vandeniui) monitoringą pagal Monitoringo nuostatų 14.6 papunktį, paviršinio vandens mėginiai turi būti imami tokiu pat dažniu ir tuo pačiu metu, kaip ir nuotekų mėginiai t.y. 2 kartus per mėnesį ir papildomai turi būti vykdoma Lomenos upės būklės stebėsena.

Atsižvelgiant į monitoringo rezultatus Aplinkos apsaugos agentūra gali pareikalauti atnaujinti/papildyti monitoringo programą numatant didesnį stebėjimų kiekį ir/ar papildomų parametrų stebėseną.

 10. Vykdomos veiklos metu paaiškėjus, kad daromas didesnis poveikis aplinkai už PAV ataskaitoje pateiktus arba teisės aktuose nustatytus rodiklius, veiklos vykdytojas privalo nedelsiant taikyti papildomas poveikį aplinkai mažinančias priemones arba mažinti veiklos apimtis/nutraukti veiklą.

 **Pagrindiniai motyvai, kuriais buvo remtasi priimant sprendimą:**

1. PAV ataskaitą nagrinėję ir išvadas pateikę poveikio aplinkai vertinimo subjektai, vadovaudamiesi PAV įstatymo 9 straipsnio 4 dalimi, pritarė PAV ataskaitai ir PŪV galimybėms.

2. PAV ataskaitos rengėjas pagal Visuomenės informavimo tvarkos aprašo reikalavimus tinkamai informavo visuomenę apie PŪV.

3. Viešo susirinkimo metu suinteresuotos visuomenės atstovai išsakė nuomonę ir pateikė raštišką pasiūlymą, kad esama AB Kaišiadorių paukštynas mėšlidė (taršos šaltinis Nr. 638) būtų panaikinta ir jos plėtra neplanuojama. Atsižvelgiant į visuomenės pasiūlymą PAV ataskaita buvo patikslinta, numatyta esamos mėšlidės nenaudoti mėšlo kaupimui ir įrengti naują 24 000 m3 mėšlidę bei 2 000 m3 paukštidžių plovimo nuotekų (srutų) lagūną (taršos šaltinis Nr. 710) šiaurinėje PŪV teritorijos dalyje.

3. Pagal PAV ataskaitoje pateiktą informaciją, įgyvendinus numatytas poveikio mažinimo priemones PŪV įgyvendinimas nesukels reikšmingo neigiamo poveikio vandeniui, aplinkos orui, dirvožemiui, žemės gelmėms, biologinei įvairovei, kraštovaizdžiui, visuomenės sveikatai bei šių aplinkos komponentų tarpusavio sąveikai.

4. Pagal PAV ataskaitoje pateiktus aplinkos oro teršalų sklaidos modeliavimo rezultatus numatoma, kad oro teršalų koncentracijos ties AB Kaišiadorių paukštynas teritorijos (sklypų) riba neviršys ribinių aplinkos oro užterštumo verčių, nustatytų žmonių sveikatai ir (ar) aplinkai, remiantis Aplinkos oro užterštumo sieros dioksidu, azoto dioksidu, azoto oksidais, benzenu, anglies monoksidu, švinu, kietosiomis dalelėmis ir ozonu normomis, patvirtintomis Lietuvos Respublikos aplinkos ministro ir Lietuvos Respublikos sveikatos apsaugos ministro 2010 m. liepos 7 d. įsakymu Nr. D1-585/V-611 „Dėl Aplinkos ministro ir Sveikatos apsaugos ministro 2001 m. gruodžio 11 d. įsakymo Nr. 591/640 „Dėl aplinkos oro užterštumo normų nustatymo“ pakeitimo“ ir Teršalų, kurių kiekis aplinkos ore ribojamas pagal nacionalinius kriterijus, sąrašu ir ribinėmis aplinkos oro užterštumo vertėmis, patvirtintomis Lietuvos Respublikos aplinkos ministro ir Lietuvos Respublikos sveikatos apsaugos ministro 2007-06-11 įsakymu Nr. D1-329/V-469 „Dėl Lietuvos Respublikos aplinkos ministro ir Lietuvos Respublikos sveikatos apsaugos ministro 2000 m. spalio 30 d. įsakymo Nr. 471/582 „Dėl teršalų, kurių kiekis aplinkos ore vertinamas pagal Europos sąjungos kriterijus, sąrašo patvirtinimo ir ribinių aplinkos oro užterštumo verčių nustatymo“ pakeitimo“.

5. Pagal PAV ataskaitoje pateiktus stacionarių triukšmo šaltinių triukšmo sklaidos skaičiavimo rezultatus, esamos ir planuojamos ūkinės veiklos sukeliamas triukšmo lygis ties artimiausia gyvenama aplinka, įskaitant ir esančią AB Kaišiadorių paukštynas SAZ ribose, neviršys Lietuvos higienos normos HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ reglamentuojamų didžiausių leidžiamų ribinių triukšmo dydžių.

6. Pagal PAV ataskaitoje pateiktą PŪV sukeliamo kvapo koncentracijos modeliavimą nustatyta, kad kvapo koncentracija už PŪV teritorijos ribų neviršys didžiausios leidžiamos kvapo koncentracijos ribinės vertės, nustatytos Lietuvos higienos normoje HN 121:2010 „Kvapo koncentracijos ribinė vertė gyvenamosios aplinkos ore“.

7. Pagal PAV ataskaitoje pateiktą informaciją, todėl poreikio keisti AB Kaišiadorių paukštynas nustatytas SAZ ribas (11319493,73 m2) nėra.

7. Pagal PAV ataskaitoje pateiktą informaciją, PŪV metu susidarančių atliekų tvarkymas atitinka Lietuvos Respublikos atliekų tvarkymo įstatymo ir kitų atliekų tvarkymą reglamentuojančių teisės aktų reikalavimus.

8. Pagal PAV ataskaitoje pateiktą informaciją, surinktos buitinės ir gamybinės nuotekos bus valomos išplėstuose/rekonstruotuose AB Kaišiadorių paukštynas nuotekų valymo įrenginiuose iki nustatytų parametrų (I etape: BDS7 – 10 mg/l, bendrojo fosforo BP – 1 mg/l., bendrojo azoto BN – 10 mg/l; II etape: BDS7 – 10 mg/l; bendrojo fosforo BP – 0,85 mg/l; bendrojo azoto BN – 8 mg/l; III etape: BDS7 – 10 mg/l; bendrojo fosforo BP – 0,50 mg/l; bendrojo azoto BN – 6 mg/l) ir tik pasiekusios šiuos parametrus gali būti išleidžiamos į aplinką – Dumsės upę. Projektuojamų NVĮ išvalymo efektyvumas pagal BDS7 – 99,4 %. NVĮ pasiekia didžiausią nuotekų išvalymo laipsnį pagal BDS7 – 10 mg/l nurodytą Nuotekų tvarkymo reglamente. Numatyti nuotekų tvarkymo sprendiniai neprieštaraus Nuotekų tvarkymo reglamento, patvirtinto Lietuvos Respublikos aplinkos ministro 2006 m. gegužės 17 d. įsakymu Nr. D1-236 „Dėl nuotekų tvarkymo reglamento patvirtinimo“, reikalavimams.

9. Pagal PAV ataskaitoje pateiktą informaciją, paviršinių nuotekų tvarkymas atitinka Paviršinių nuotekų tvarkymo reglamento, patvirtinto Lietuvos Respublikos aplinkos ministro 2007 m. balandžio 2 d. įsakymu Nr. D1-193 „Dėl paviršinių nuotekų tvarkymo reglamento patvirtinimo“, reikalavimus.

10. Pagal PAV ataskaitoje pateiktą informaciją, numatomi mėšlo tvarkymo sprendiniai atitinka Mėšlo ir srutų tvarkymo aplinkosaugos reikalavimų aprašo, patvirtinto Lietuvos Respublikos aplinkos ministro ir Lietuvos Respublikos žemės ūkio ministro 2005 m. liepos 14 d. įsakymu Nr. D1-367/3D-342 „Dėl mėšlo ir srutų tvarkymo aplinkosaugos reikalavimų aprašo patvirtinimo“, reikalavimus.

 **11. Kur ir kada galima susipažinti su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje**

 Su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje galima susipažinti Aplinkos apsaugos agentūroje, A. Juozapavičiaus g. 9, LT-09311, Vilnius, tel.: +370 706 68086, +370 706 62043.